Broj: 711-I-1003-M-117/22-02-17

Zagreb, 4. ožujka 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Joška Vukovića, direktora trgovačkog društva ČEMPRESI d.o.o.,** za davanjem mišljenja Povjerenstva, na 162. sjednici, održanoj 4. ožujka 2022., daje sljedeće:

**MIŠLJENJE**

1. **Obveznik Joško Vuković, direktor trgovačkog društva Čempresi d.o.o. ne može uz plaću za obnašanje ove javne dužnosti primati božićnicu, regres, dar za dijete i druge dodatne naknade za poslove obnašanja navedene javne dužnosti zabranjene odredbom članka 7. točke d) ZSSI-a.**
2. **Ukoliko bi obveznik, uz navedenu dužnost direktora, u istom trgovačkom društvu kao zaposlenik povremeno obavljao poslove upravitelja tehničko-pogrebne službe te bi to bilo uređeno ugovorom o radu, mogao bi temeljem obavljanja ovih poslova ostvarivati primitke iz točke I. izreke, jer se ne bi radilo o zabranjenoj dodatnoj naknadi za poslove obnašanja javne dužnosti.**

Obrazloženje

Zahtjev za davanjem mišljenja Povjerenstva podnio je Joško Vuković, direktor trgovačkog društva Čempresi d.o.o. U knjigama ulazne pošte Povjerenstva zahtjev je zaprimljen 24. veljače 2022. pod poslovnim brojem 711-U-3254-M-117/22-01-3, povodom kojeg se vodi predmet broj M-117/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a.

Uvidom u podatke sudskog registra Trgovačkog suda u Zadru- Stalna služba u Šibeniku, utvrđeno je da je Grad Šibenik jedini osnivač trgovačkog društva Čempresi d.o.o. za održavanje groblja i pogrebne poslove, u kojem dužnost direktora obnaša Joško Vuković, te ga stoga povodom obnašanja ove dužnosti obvezan pridržavati se zakonskih odredbi.

Člankom 8. stavkom 3. i 4 ZSSI/21-a propisano je da su obveznici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznik navodi da se po drugu put obraća Povjerenstvu povodom Smjernice Povjerenstva Broj: 711-I-134-R-34/22-01-17 od 31. siječnja 2022. godine

Naime, obveznik navodi da uz obnašanje dužnosti direktora trgovačkog društva Čempresi d.o.o. obavlja druge poslove kao zaposlenik navedenog društva, i to upravitelja tehničko-pogrebne službe, koje je obavljao dvije i pol godine prije stupanja na dužnost direktora, a što čini i nadalje, s obzirom da na ovo radno mjesto nitko nije zaposlen.

Obveznik navodi da se ne može objektivno sagledavati njegov položaj ako se promatra isključivo kroz položaj direktora trgovačkog društva, jer se time zanemaruje njegov rad kao djelatnika koji operativno radi u trgovačkom društvu na poslovima rukovođenja pogrebima, vožnje pokojnika, sudjelovanja na ukopima, čišćenja groblja, gdje je angažiran 10 sati dnevno, uključujući i vikende.

Predlaže Povjerenstvu da se razmotri mogućnost da kao zaposlenik trgovačkog društva koji pored obnašanja dužnosti direktora obavlja druge poslove nastavi primati dodatne naknade koje proizlaze iz Zakona o radu te Pravilnika o radu, pri čemu naglašava da isti propisuje istovjetna prava za sve zaposlenike društva.

Obveznik je uz zahtjev priložio članak objavljen u medijima te nekoliko fotografija, kao i ugovore o radu.

Uvidom u priloženi ugovor o radu od 6. listopada 2021. koji je obveznik sklopio s navedenim trgovačkim društvom Čempresi d.o.o., utvrđeno je da je, kao radnik na neodređeno radno vrijeme na radnom mjestu upravitelja tehničko-pogrebne službe, 5. listopada 2021. imenovan za direktora (člana Uprave) trgovačkog društva Čempresi d.o.o. do imenovanja direktora po javnom natječaju, za što ima pravo na plaću u visini 2,8 prosječnih bruto plaća, dok je uvidom u ugovor o radu koji je obveznik sklopio s navedenim društvom 23. travnja 2018. utvrđeno da je imenovan za direktora (člana Uprave) trgovačkog društva na mandat od četiri godine.

Sukladno članku 7. točki d) ZSSI-a, obveznicima je zabranjeno primiti dodatnu naknadu za poslove obnašanja javnih dužnosti. Prema članku 5. stavku 2. ZSSI-a, plaća obveznikaje svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Navedene zakonske odredbe obvezuju sve zakonske obveznike pa tako i u pogledu zabrane primitka dodatne naknade za poslove obnašanja javnih dužnosti, neovisno o tome koju dužnost iz članka 3. stavaka 1. ili 2. ZSSI/21-a obnašaju.

U konkretnom je slučaju Joško Vuković bio zaposlen na radnom mjestu upravitelja tehničko-pogrebne službe u trgovačkom društvu Čempresi d.o.o. te je potom imenovan za direktora navedenog trgovačkog društva, ali je uz obnašanje ove dužnosti prema njegovim navodima nastavio obavljati i poslove upravitelja tehničko-pogrebne službe.

Stoga Joško Vuković, direktor trgovačkog društva Čempresi d.o.o. ne može uz plaću za obnašanje navedene javne dužnosti primati dodatne naknade, jer bi isto predstavljalo primitak dodatne naknade za poslove obnašanja navedene javne dužnosti, što je obveznicima zabranjeno člankom 7. stavkom 1. točkom d) ZSSI-a.

Međutim, ako bi obveznik uz dužnost direktora trgovačkog društva temeljem ugovora o radu kao zaposlenik povremeno u istom društvu obavljao druge poslove kao što su poslovi upravitelja tehničko-pogrebne službe, i u tom bi svojstvu stekao pravo na primitke regresa, božićnice i sl., mogao bi temeljem obavljanja istog posla primiti ove dodatne naknade, jer u tom slučaju one ne bi bile primljene povodom obnašanja dužnosti direktora, već za obavljanje te druge djelatnosti, slijedom čega se ne bi radilo o dodatnoj naknadi za poslove obnašanja javne dužnosti.

Dinamiku i učestalost izvršavanja ovih drugih poslova obveznik je dužan urediti aneksom ugovora o radu s trgovačkim društvom Čempresi d.o.o.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Joško Vuković, elektroničkom dostavom
2. Objava na internetskoj stranici Povjerenstva
3. Pismohrana